Minen gar fruntlichen grut stedes to vorenne vorgesanth. Ersamen gude frunde, weten moge gy, dat vor my synt gewesen ij ratmans hyr bynnen Wiborch alz by namen Gramso vnde Magnus Falkensten vnde hebben my tho erkennynge geuen, wo dat jwe medeborger Hans Bomhower den vorbenomeden Gramso vnde Falkensten etliche sculth scall schuldich syn etc. vnde vmme der scult haluen Gramso nw syne husffrw sendende werth an Hans Bomhower; des geliken hefft och Magnus Falkensten van syner scult haluen eynen vulmechtigen gemaketh ok an Hans Bomhower. Hir vmme js myn fruntlich beger, gy den beyden willen behulpelich syn, dar sze recht jnne hebben. Hir mede syt Gade beualen to ewigen tyden. Gescreuen vp Wiborge des mydwekens negest vor natiuitatis Marie vnder myn jngesegel jnt jar xciij. Niclaus Ericson to Vogelwyk, ritter vnde houetman vp Wiborch. Adress: Den ersamen heren borgermestere vnd radtmen der stadt Reuell, synen guden naberen, fruntlichenn gescreuen.